William Wareing

William Wareing (født 14. februar 1791 på Lincoln's Inn Fields i London, død 26. desember 1865) var den første katolske biskopen av bispedømmet Northampton.

Liv og virke

Prest
Etter å ha studert ved Oscott College ble William Wareing ordinert til prest 28. september 1815, 24 år gammel. Han tjenestegjorde først i Moseley, deretter i Creswell i Staffordshire, og i 1831 ble han prest i Grantham i Lincolnshire. I 1833 flyttet han til Stamford, der han ble den første katolske sognepresten (eller missionary rector, som tittelen var på engelsk den gangen) som var permanent bosatt i byen siden den engelske reformasjonen. I Stamford var han med på å få oppført et nytt, katolsk kapell; det var en liten bygning i nygotisk stil. Da det nye kapellet stod ferdig i 1834, var det bare seks andre katolske kapeller i hele Lincolnshire.

Biskop
I 1838 ble Wareing utnevnt til en av tre «Grand Vicars» for Midland District og ble bispeviet som titulærbiskop av Areopolis, av biskopene Thomas Walsh, Nicholas Wiseman (senere kardinal Wiseman) og George Hilary Brown.

Apostolisk vikar for Eastern District
I 1840 ble han utnevnt til apostolisk vikar for det nyetablerte Eastern District, som omfattet de ni fylkene Lincolnshire, Rutland, Huntingdonshire, Northamptonshire, Cambridgeshire, Norfolk, Suffolk, Bedfordshire og Buckinghamshire. Han valgte Northampton som sete for det nye distriktets apostoliske vikar; etter hvert ble Norhampton katolsk bispesete.

I 1845 tok han opp i den katolske kirke den tidligere anglikanske sognepresten i Elton i Cambridgeshire, Frederick William Faber, hvis salmer og skrifter var viden kjent i den engelsktalende verden.

Biskop av Northampton
Den 29. september 1850, 59 år gammel, ble Wareing utnevnt til den første biskop av Northampton etter reetableringen av det katolske hierarki.

Den 21. desember 1858, 67 år gammel, trakk han seg som biskop av Northampton, og ble utnevnt til titulærbiskop av Rhithymna. Han trakk seg tilbake til Old Hall i East Bergholt i Suffolk.

Han døde 74 år gammel, og ble gravlagt på East Bergholt Cemetery, nær Ipswich. Han hadde vært prest i 50 år og biskop i 25 år.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Kardinal Gasparo Carpegna (1625-1714) *1670
 Kardinal Fabrizio Paolucci (1651-1726) *1685
 Kardinal Francesco Barberini den yngre (1662-1738) *1721
 Kardinal Annibale Albani (1682 -1751) *1730
 Kardinal Federico Marcello Lante Montefeltro Della Rovere (1695-1723) *1732
 Biskop Charles Walmesley, O.S.B. (1722-1797) *1756
 Biskop William Gibson (1738-1821) *1790
 Biskop John Douglass (1793-1812) *1790
 Biskop John Milner (1752-1826) *1803
 Biskop Thomas Walsh (1776-1849) *1825
 Biskop William Wareing (1791-1865) *1840

Referanser

Engelske katolske biskoper
Personer fra London
Linjen Rebiba